[pic] | EVROPSKA KOMISIJA |

Bruselj, 30.7.2010

COM(2010)411 konč.

POROČILO KOMISIJE EVROPSKEMU PARLAMENTU IN SVETU

o vplivu sklepov Evropskega parlamenta in Sveta o spremembah pravnih podlag evropskih programov na področju vseživljenjskega učenja, kulture, mladih in državljanstva

POROČILO KOMISIJE EVROPSKEMU PARLAMENTU IN SVETU

o vplivu sklepov Evropskega parlamenta in Sveta o spremembah pravnih podlag evropskih programov na področju vseživljenjskega učenja, kulture, mladih in državljanstva

UVOD

Evropski parlament in Svet sta 16. decembra 2008 sprejela štiri sklepe o spremembah pravnih podlag programov na področju vseživljenjskega učenja, kulture, mladih in državljanstva.[1]

S temi sklepi so bile iz svetovalnega postopka, opisanega v Sklepu Sveta 1999/468/ES z dne 28. junija 1999, umaknjene nekatere odločitve o izbiri, ki jih je Komisija sprejela za dodeljevanje subvencij na podlagi navedenih programov. Namen je bil poenostaviti postopke in skrajšati čas, potreben za sprejemanje odločitev, ki vplivajo neposredno na upravičence, da bi bilo izvajanje programov hitrejše in učinkovitejše.

V skladu z izvirnimi pravnimi podlagami je bilo obvezno posvetovanje z Evropskim parlamentom in programskimi odbori v določenih rokih, preden je Komisija lahko sprejela uradne odločitve o dodelitvi subvencij. Včasih so dodatne zamude pri izvajanju povzročila še obdobja počitnic, zaradi katerih so se obdobja pregledov še podaljšala.

Ko so začeli veljati sklepi o spremembi sklepov, je bil svetovalni postopek nadomeščen z informativnim postopkom. Komisija mora zdaj obvestiti Evropski parlament in programske odbore o odločitvah o izbiri, ki jih sprejme, v dveh delovnih dnevih po sprejetju teh odločitev. Te informacije morajo vsebovati opis in analizo prejetih prijav, opis postopka ocenjevanja in izbora ter sezname predlaganih projektov za financiranje, pa tudi tistih, za katere je bilo financiranje zavrnjeno.

Na podlagi sklepov o spremembi sklepov mora Komisija Evropskemu parlamentu in Svetu poročati o učinkih teh sklepov v 18 mesecih po začetku njihove veljavnosti.

Evropski parlament in Svet sta 16. decembra 2008 poleg teh sklepov sprejela tudi Sklep št. 1298/2008/ES o vzpostavitvi akcijskega programa Erasmus Mundus 2009–2013, na podlagi katerega mora Komisija Evropski parlament in programski odbor v dveh delovnih dnevih prav tako obvestiti o odločitvah o izbiri, ki jih je sprejela.

Čeprav sklep o vzpostavitvi akcijskega programa Erasmus Mundus ne vsebuje zahteve za poročanje, se je Komisija zaradi preglednosti odločila v to poročilo vključiti tudi učinek novega informativnega postopka na izvajanje tega programa. Tako eno poročilo zajema učinek vseh petih sklepov.

Metodologija

V tem poročilu je za vsak program predstavljen informativni postopek, izveden v letu 2009, in primerjan s svetovalnim postopkom, ki se je uporabljal v preteklosti. Preučen je učinek novega informativnega postopka na upravljanje subvencij, zlasti glede časa, potrebnega za izbirni postopek, od roka za oddajo prijav do obveščanja upravičencev. V poročilu se upoštevajo tudi učinek na upravno obremenitev in odzivi ali pritožbe zaradi prenesenih informacij ali samega informativnega postopka.

ODLOčITVE O IZBIRI, SPREJETE NA PODLAGI NOVEGA INFORMATIVNEGA POSTOPKA

Informativni postopek je bil leta 2009 uporabljen pri 30 odločitvah o izbiri, pri čemer je mogoče 27 odločitev primerjati z odločitvami, sprejetimi na podlagi svetovalnega postopka, kot je prikazano v preglednicah v Prilogi[2].

Leta 2009 je bilo v okviru programa Vseživljenjsko učenje sprejetih sedem odločitev o izbiri. Od tega jih je pet v celoti primerljivih z odločitvami iz let 2007 in 2008. Primerjava ni mogoča za subvencije, dodeljene v okviru ključne dejavnosti 1 prečnega programa (ECET), saj je prvi izbor potekal leta 2009, ko se je že uporabljal novi postopek, subvencije, dodeljene razvoju in izvajanju evropskega ogrodja kvalifikacij, pa je mogoče primerjati le s subvencijami, dodeljenimi leta 2008 (izbora leta 2007 ni bilo).

Pri programu Kultura je bil novi informativni postopek leta 2009 uporabljen za izbor za štiri akcije, ki jih je mogoče primerjati z akcijami, sprejetimi v letih 2008 in 2006[3] na podlagi prejšnjega programa Kultura. S svetovalnim postopkom leta 2007 ni bila sprejeta nobena odločitev o izbiri.

Za program Mladi v akciji je leta 2009 potekalo skupno sedem izbirnih postopkov. Za subvencije, dodeljene v okviru akcije 4.6 „Partnerstva“, ni primerljivih podatkov, saj je prvi izbor potekal leta 2009. Subvencije, dodeljene akciji 4.4 „Projekti, ki spodbujajo ustvarjalnost in inovacije na področju mladine“, je mogoče primerjati samo s subvencijami iz leta 2007 (izbirnega postopka leta 2008 ni bilo), medtem ko je mogoče subvencije, dodeljene akciji 4.1 „Podpora ustanovam, dejavnim na evropski ravni na področju mladine“, in prvemu centraliziranemu izbirnemu krogu, primerjati samo z letom 2008, saj za subvencije, dodeljene leta 2007, posvetovalni postopek ni bil uporabljen.

Novi informativni postopek je bil leta 2009 uporabljen tudi za deset akcij programa Evropa za državljane (postopek komitologije leta 2007 v zvezi z akcijo 1.1 Pobratenje mest – faza 2 in akcijo 2.7 Podpora projektom, ki jih sprožijo organizacije civilne družbe, ni bil uporabljen, zato primerjava ni mogoča) in subvencije, dodeljene podiplomskim štipendijam in programom Erasmus Mundus . Pri zadnjem je primerjava mogoča samo z letom 2007, ne pa tudi z letom 2008, ko zaradi prehoda na novi program izbora ni bilo.

UčINEK NOVEGA INFORMATIVNEGA POSTOPKA NA IZVAJANJE PROGRAMOV

Za vse programe se je čas, potreben za izbirni postopek od roka za oddajo prijav do sprejetja odločitve o dodelitvi subvencije in obveščanja upravičencev, znatno skrajšal.

Poleg tega je treba opozoriti, da je bila pred začetkom veljavnosti informativnega postopka v drugi polovici leta 2008 z Evropskim parlamentom dogovorjena krajša pravica do pregleda za vse programe, razen za Erasmus Mundus, za odločitve o izbiri, ki spadajo pod svetovalni postopek. Vendar pa v nobenem primeru prednosti na podlagi krajše pravice do pregleda niso bile večje od prednosti, ki jih je prinesla uvedba informativnega postopka.

Pri programu Vseživljenjsko učenje so bile odločitve o dodelitvi subvencij pri akcijah, za katere so mogoče primerjave, leta 2009 sporočene upravičencem povprečno 123 dni po roku za oddajo prijave, kar je povprečno 37 dni prej kot leta 2008 in 32 dni prej kot leta 2007. V enem primeru (Leonardo da Vinci – Prenos inovacij) je bilo obdobje leta 2009 malo daljše kot leta 2008, ker je bila potrebna natančna preučitev posebnega primera, ki je vključeval zaščito finančnih interesov EU.

Pri programu Kultura so bile leta 2009 odločitve o dodelitvi subvencij sporočene povprečno 152 dni po roku za oddajo prijav, kar je povprečno 54,5 dneva prej kot leta 2008 in 117 dni prej kot leta 2007.

Pri programu Mladi v akciji se je obdobje v primerjavi z letom 2008 skrajšalo za povprečno več kot 40 dni, v primerjavi z letom 2007 pa za več kot 75 dni. Odločitve o dodelitvi subvencij in naknadno obveščanje upravičencev so sledili največ 3,5 meseca po roku za oddajo prijav, medtem ko je izbor pri posvetovalnem postopku povprečno trajal 5,5 meseca.

Pri programu Evropa za državljane se je obdobje v primerjavi z letom 2008 skrajšalo za povprečno 22 dni, v primerjavi z letom 2007 pa za 12. Dve akciji sta pri tem izjemi: od leta 2008 do leta 2009 se obdobje za ukrepa 1.4 in 1.5 ni skrajšalo. Ti projekti („Projekti državljanov“ in „Ukrepi podpore“) so bolj zapleteni in obsežnejši kot drugi bolj tradicionalni projekti, na primer pobratenje mest. Vendar pa to na upravičence ni imelo nobenega učinka, saj so bili o rezultatu izbire obveščeni pravočasno, da so se lahko projekti začeli, kot je bilo načrtovano.

Za štipendije Erasmus Mundus se je obdobje v primerjavi s štipendijami za leto 2007 skrajšalo za 27 dni, v primerjavi z letom 2008 pa za 10 dni. Za skupne programe se je obdobje skrajšalo za 74 dni, čeprav je bilo leto 2009 prvo, v katerem so se s programom poleg magistrskih programov financirali tudi doktorski. V vseh primerih so bile informacije Evropskemu parlamentu in programskim odborom zagotovljene v določenih dveh delovnih dnevih. Količina prenesenih informacij se v primerjavi s postopkom komitologije ni spremenila, vendar pa je k znatnemu zmanjšanju upravne obremenitve pripomogla odprava formalnosti, povezanih s svetovalnim postopkom, v zvezi z, na primer, sprožitvijo pisnih postopkov in prenašanjem v register.

SKLEPNA UGOTOVITEV

Informativni postopek, ki je v skladu s sklepom o komitologiji nadomestil formalni svetovalni postopek, se je uspešno izvajal v vseh petih programih. Komisija je v obveznem roku dveh delovnih dni Evropskemu parlamentu in programskim odborom sistematično prenesla vse informacije, zahtevane v sklepih.

Komisija v zvezi s prenesenimi informacijami ali samim postopkom od Evropskega parlamenta ali programskih odborov ni prejela nobenega odziva ali pritožbe. Posledica spremembe pa je bilo zadovoljstvo, ki ga je zaradi manj časa, potrebnega za odločitve o izbiri, izrazilo več upravičencev.

V zvezi z učinkom sklepov o upravljanju programov in subvencij, dodeljenih upravičencem, se je zaradi znatnega zmanjšanja zamud povečala učinkovitost programov, ko so bili kandidati o odločitvah o izbiri obveščeni še prej, kar je pozitivno vplivalo na trajnost partnerstev, ki izvajajo projekte, in posledično na kakovost samih projektov. Z novim postopkom je vsem programom omogočeno učinkovitejše upravljanje projektov.

Zato je mogoče ugotoviti, da novi informativni postopek izpolnjuje načeli preprostega in pravočasnega izvajanja programov, ki morata v interesu evropskih državljanov voditi izvajanje programov.

Glede na to se Komisija zavezuje, da bo še naprej povečevala učinkovitost upravljanja svojih programov s skrajševanjem postopka, ki vodi k odločitvam o izbiri, zlasti s kar največjim skrajšanjem časa, potrebnega za oceno prijav.

PRILOGA

Program Vseživljenjsko učenje |

Program Mladi v akciji |

Odločitve o izbiri | Število dni, potrebnih za izbirni postopek – 2007 | Število dni, potrebnih za izbirni postopek – 2008 | Število dni, potrebnih za izbirni postopek – 2009 | Razlika 2009–2008 | Razlika 2009–2007 |

Odločitve o izbiri | Število dni, potrebnih za izbirni postopek – 2007 | Število dni, potrebnih za izbirni postopek – 2008 | Število dni, potrebnih za izbirni postopek – 2009 | Razlika 2009–2008 | Razlika 2009–2007 |

Akcija 1.1 Štipendije za akademsko leto 2009/2010 | 85 |68 |58 |10 |27 | | | | | | | | | Akcija 1.2 Skupni programi | 151 |/ |77 |/ |74 | |

[1] Sklep št. 1357/2008/ES Evropskega parlamenta in Sveta z dne 16. decembra 2008 o spremembi Sklepa št. 1720/2006/ES o uvedbi akcijskega programa na področju vseživljenjskega učenja.

Sklep št. 1352/2008/ES Evropskega parlamenta in Sveta z dne 16. decembra 2008 o spremembi Sklepa št. 1855/2006/ES o uvedbi programa Kultura (2007–2013).

Sklep št. 1349/2008/ES Evropskega parlamenta in Sveta z dne 16. decembra 2008 o spremembi Sklepa št. 1719/2006/ES o uvedbi programa „Mladi v akciji“ za obdobje 2007–2013.

Sklep št. 1358/2008/ES Evropskega parlamenta in Sveta z dne 16. decembra 2008 o spremembi Sklepa št. 1904/2006/ES o uvedbi programa „Evropa za državljane“ za spodbujanje aktivnega evropskega državljanstva za obdobje 2007–2013.

[2] Preglednice so vključene v Prilogo za programe Vseživljenjsko učenje, Kultura, Mladi v akciji, Evropa za državljane in Erasmus Mundus.

[3] Pri prejšnjem programu: Sklep št. 508/2000/ES Evropskega parlamenta in Sveta z dne 14. februarja 2000 o uvedbi programa Kultura 2000.